Document ID: 31999D0802

Tanács 1999/802/EK határozata
(1999. október 22.)
a Földközi-tenger szennyezés elleni védelméről szóló egyezményhez, valamint a hajókról és légi járművekről történő kidobással okozott szennyezésének megelőzéséről szóló jegyzőkönyvhöz csatolt módosítások elfogadásáról (Barcelonai egyezmény)
(1999/802/EK)
AZ EURÓPAI UNIÓ TANÁCSA,
tekintettel az Európai Közösséget létrehozó Szerződésre, és különösen annak 175. cikke (1) bekezdésére, összefüggésben a 300. cikk (2) bekezdésének első mondatával és a 300. cikk (3) bekezdésének első albekezdésével,
tekintettel a Bizottság javaslatára,
tekintettel az Európai Parlament véleményére [1],
mivel:
(1) A Közösség a Földközi-tenger szennyezés elleni védelméről szóló egyezmény (a továbbiakban: Barcelonai egyezmény) szerződő feleinek egyike [2], és az annak keretein belül létrejött megállapodások közül aláírta a következő négy jegyzőkönyvet: a Földközi-tenger hajókról és légi járművekről történő kidobással okozott szennyezésének megelőzéséről szóló jegyzőkönyv [3], az olajjal és más káros anyagokkal történő szennyezés elleni, vészhelyzetekre szóló küzdelemben történő együttműködésre vonatkozó jegyzőkönyv [4], a szárazföldi eredetű szennyezés ellenivédelemről szóló jegyzőkönyv [5] és a fokozottan védett területekről szóló jegyzőkönyv. [6]
(2) A Bizottság, a Közösség nevében és a Barcelonai egyezmény szerződő felei által felállított munkacsoporton belül, részt vett a Földközi-tenger szennyezés elleni védelméről szóló egyezmény, valamint a hajókról és légi járművekről történő kidobással okozott szennyezés megelőzéséről szóló jegyzőkönyv (a továbbiakban: jegyzőkönyv) módosítására vonatkozó tárgyalásokon.
(3) A Közösségnek nemzetközi szinten kell kötelezettségeket vállalnia a módosított egyezmény és jegyzőkönyv által szabályozott, hatáskörébe tartozó területeken.
(4) A Szerződés 174. cikke értelmében a Közösség környezetpolitikája többek között a környezet megőrzésére, védelmére, minőségének javítására irányul, illetve támogatja a regionális vagy globális környezetvédelmi problémák megoldására irányuló nemzetközi szintű intézkedéseket.
(5) A Barcelonai egyezmény és a jegyzőkönyv módosításainak hatálya részben a Közösség hatáskörébe tartozó területekre terjed ki; a Közösség e téren számos irányelvet fogadott el; emellett számos nemzetközi egyezményben szerződő fél; ebben az összefüggésben a Közösség felügyel arra, hogy nemzetközi megállapodások megkötése ne ütközzön a hatályos közösségi joggal, és ne módosítsa annak hatályát.
(6) A Közösségnek a módosított Barcelonai egyezményhez és jegyzőkönyvhöz való csatlakozása elősegíti a Szerződés 174. cikkében foglalt célok megvalósítását.
(7) A módosított egyezményt és jegyzőkönyvet a meghatalmazottak 1995. június 9-én és 10-én Barcelonában tartott konferenciáján fogadták el, a jegyzőkönyv és az egyezmény a konferencia ideje alatt aláírásra nyitva állt.
(8) A tagállamok mellett a Közösség is aláírta a hajókról és légi járművekről történő kidobással okozott szennyezés megelőzéséről szóló Barcelonai egyezmény és jegyzőkönyv módosításait.
A KÖVETKEZŐKÉPPEN HATÁROZOTT:
1. cikk
A Földközi-tenger szennyezés elleni védelméről szóló Barcelonai egyezményt, valamint a hajókról és légi járművekről történő kidobással okozott szennyezés megelőzéséről szóló jegyzőkönyv módosításait a Közösség nevében a Tanács jóváhagyja.
E módosítások szövegét csatolták e határozathoz.
2. cikk
A Tanács elnöke meghatalmazást kap arra, hogy a Közösség nevében bejelentse a Földközi-tenger szennyezés elleni védelméről szóló egyezmény és a hajókról és légi járművekről történő kidobással okozott szennyezés megelőzéséről szóló jegyzőkönyv módosításainak elfogadását a Földközi-tenger szennyezés elleni védelméről szóló egyezmény 16. cikkében foglaltaknak megfelelően [7].
3. cikk
Ezt a határozatot az Európai Közösségek Hivatalos Lapjában ki kell hirdetni.
A határozat elfogadása napján lép hatályba.
Kelt Luxembourgban, 1999. október 22-én.

Labels: 10
15
20